DA Den Europæiske Unions Tidende C 201/3

KOMMISSIONENS AFGØRELSE

af 7. juni 2018

om formel oprettelse af Kommissionens ekspertgruppe om toldpolitik

(2018/C 201/04)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) I traktaten om Den Europæiske Unions funktionsmåde (»TEUF«) tildeles Unionen kompetence for så vidt angår toldrelaterede spørgsmål på adskillige områder inden for dens interne og eksterne politikker og foranstaltninger. Unionens udøvelse af denne kompetence, og medlemsstaternes gennemførelse af de foranstaltninger, der vedtages på dette grundlag, har siden 1968 formet og gradvist styrket toldunionen.

(2) Ifølge Kommissionens meddelelse »Udvikling af EU's toldunion og dens forvaltning« (1) er der brug for et fornyet styrket samarbejde mellem medlemsstaterne og Kommissionen for at opnå en fælles overordnet vision for forvaltningen af toldunionen med henblik på at sikre et mere fleksibelt og effektivt samarbejde og bedre regeludstedelse, hvilket indebærer oprettelsen af et rådgivende organ, der kan trække på toldmyndighedernes ekspertise.

(3) Der er også behov for at sikre ensartet anvendelse og effektiv håndhævelse af reglerne ved hjælp af bedre koordinering af og samarbejde mellem operationelle tjenester.

(4) Derudover kræver effektiv forvaltning af Unionens ydre grænser i dag en sammenkoblet grænseforvaltning og retshåndhævelse, udvikling af et tættere samarbejde og forbedret informationsudveksling med myndigheder, som beskæftiger sig med andre relevante politikområder såsom sikkerhedsunionen, for at bidrage til dens effektivitet.

(5) Hvad angår politikudvikling, koordinering og gennemførelse af toldunionen, har Kommissionen indtil nu draget stor fordel af ekspertise og rådgivning fra toldpolitikgruppen, der blev nedsat i 1962. Toldpolitikgruppen er en uformel ekspertgruppe under Kommissionen i henhold til Kommissionens afgørelse om fastlæggelse af horisontale regler om oprettelse af ekspertgrupper (2), som samler toldmyndighedernes ledere. Rådet anerkendte toldpolitikgruppens betydning i sine konklusioner om forvaltningsreformen af EU's toldunion (3).

(6) Med henblik på at styrke gruppens position i forbindelse med forvaltningen af toldunionen, sikre konsekvens i det arbejde, der udføres i den forbindelse, bygge videre på gruppens ekspertise, understrege gruppens betydning i forvaltningsprocessen på linje med andre fora, der er involveret, samt udvikle og præcisere gruppens rolle, opgaver og struktur bør toldpolitikgruppens status formaliseres.

(7) Gruppen skal yde rådgivning til Kommissionen med henblik på udformning af toldpolitikken og -strategien og fastsættelse af klare strategiske og operationelle prioriteter for den fremtidige udvikling og forvaltning af toldunionen i overensstemmelse med de strategiske mål, jf. Kommissionens meddelelse »Udviklingsstrategi for toldunionen« (4).

(8) Gruppen skal også bistå Kommissionen med oprettelsen af det overordnede samarbejde og den overordnede koordinering mellem Kommissionen, medlemsstaterne og andre interesseparter om de operationelle aspekter af toldunionen og gennemførelsen af Unionens lovgivning, programmer og politikker på toldområdet. Derudover skal gruppen tage højde for og yde rådgivning om relevante aspekter af andre politikker, der er relevante for toldområdet, såsom bekæmpelse af svig eller inkassering af indtægter.

(9) Gruppen bør sammensættes af repræsentanter for medlemsstaternes toldmyndigheder.

(10) Der bør fastsættes regler for gruppemedlemmernes videregivelse af oplysninger.

(11) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (5) —

BESTEMT FØLGENDE:

Artikel 1

Genstand

Kommissionens ekspertgruppe om toldpolitik (»gruppen«) oprettes hermed formelt.

Artikel 2

Opgaver

Gruppen har til opgave:

a) at yde strategisk rådgivning til Kommissionen om spørgsmål vedrørende toldpolitik og om, hvordan driften af EU's toldunion kan forbedres

b) at yde rådgivning til Kommissionen om effektiv drift af EU's toldunion, herunder rådgivning i forbindelse med spørgsmål, der vedrører operationel politikgennemførelse

c) at udveksle erfaringer, bedste praksis og oplysninger om nye risici og udfordringer, der er forbundet med drift, finansiering og regeloverholdelse

d) at yde strategisk rådgivning til Kommissionen om aktiviteter i forbindelse med følgende finansielle programmer: i) Told 2020, der er oprettet ved Europa-Parlamentets og Rådets forordning (EU) nr. 1294/2013 (6) ii) Fiscalis 2020, der er oprettet ved Europa-Parlamentets og Rådets forordning (EU) nr. 1286/2013 (7)

e) at yde rådgivning om spørgsmål vedrørende inkasseringen af indtægter, som hører under toldmyndighedernes ansvar

f) at yde strategisk rådgivning om følgende spørgsmål: i) nye eller planlagte forslag til nye politiske initiativer og programinitiativer på toldområdet og planlagt lovgivning, der vil ændre eller få indvirkning på eksisterende toldpolitik eller påvirke operationelle procedurer ii) spørgsmål vedrørende operationel politikgennemførelse, som udspringer af ny lovgivning iii) spørgsmål, der får indflydelse på medlemsstaternes offentlige tilrettelæggelse og forvaltning af menneskelige ressourcer, herunder uddannelsesprogrammer, budget eller kapacitet iv) alle andre spørgsmål, som gruppens medlemmer måtte have ekspertise inden for, så længe de er af strategisk art og falder inden for Unionens andre politikområder

g) at sikre udveksling af erfaringer og god praksis inden for toldrelaterede spørgsmål.

Artikel 3

Høring

Kommissionen kan høre gruppen om toldrelaterede spørgsmål.

Artikel 4

Medlemskab

1. Medlemmerne er toldmyndighederne som defineret i artikel 5, nr. 1), i Europa-Parlamentets og Rådets forordning (EU) nr. 952/2013 (8). Medlemmerne udpeger deres repræsentanter på samme niveau som generaldirektøren for GD TAXUD/afdelingschefniveau eller på et tilsvarende niveau og skal sikre, at deres repræsentanter besidder den krævede ekspertise.

2. Repræsentanter for medlemmerne, som efter GD TAXUD's opfattelse ikke opfylder de betingelser, der er fastsat i artikel 339 i traktaten om Den Europæiske Unions funktionsmåde, indbydes ikke længere til at deltage i gruppens møder og kan erstattes for den resterende del af deres mandatperiode.

Artikel 5

Formandskab

Gruppens formandskab varetages af generaldirektøren for GD TAXUD eller i dennes fravær af en anden repræsentant for Kommissionen, der udpeges af GD TAXUD.

Artikel 6

Gruppens virke

1. Gruppen handler på opfordring af GD TAXUD i overensstemmelse med de horisontale regler.

2. Gruppens møder afholdes i princippet i Kommissionens lokaler.

3. Sekretariatsopgaverne varetages af GD TAXUD. Tjenestemænd i Kommissionen fra andre tjenestegrene med interesse i det pågældende spørgsmål kan deltage i møder i gruppen og dens undergrupper.

4. Gruppen kan efter aftale med GD TAXUD og ved simpelt flertal blandt sine medlemmer beslutte at give offentligheden adgang til sine drøftelser.

5. Referater af drøftelserne af hvert punkt på dagsordenen og af gruppens udtalelser skal være relevante og fuldstændige. Referater udfærdiges af sekretariatet under formandens ansvar.

6. Gruppen vedtager sine udtalelser, henstillinger og rapporter ved konsensus. Ved afstemninger træffer medlemmerne beslutning med simpelt flertal. Medlemmer, der har stemt imod, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.

Artikel 7

Undergrupper

1. GD TAXUD kan nedsætte undergrupper, der skal undersøge specifikke spørgsmål på grundlag af et mandat, som GD TAXUD opstiller. Undergrupper skal fungere i overensstemmelse med de horisontale regler og aflægge rapport til gruppen. Sådanne undergrupper opløses, når deres mandat er opfyldt.

2. Kun medlemmer af gruppen kan udpeges som medlemmer af undergrupper.

Artikel 8

Indbudte eksperter

GD TAXUD kan indbyde eksperter med særlig ekspertise inden for et emne på dagsordenen til at deltage i gruppens eller undergruppernes arbejde på ad hoc-basis.

Artikel 9

Observatører

1. Enkeltpersoner, organisationer og andre offentlige enheder kan i overensstemmelse med de horisontale regler få observatørstatus via en direkte invitation eller via en indkaldelse af ansøgninger.

2. Organisationer og offentlige enheder, der er udpeget som observatører, udpeger selv deres repræsentanter.

3. Observatører og deres repræsentanter kan få tilladelse af formanden til at deltage i drøftelserne i gruppen og bidrage med ekspertise. De har dog ikke stemmeret og må ikke deltage i udformningen af gruppens anbefalinger eller udtalelser.

Artikel 10

Forretningsorden

På forslag fra og efter aftale med GD TAXUD fastsætter gruppen i overensstemmelse med de horisontale regler selv sin forretningsorden med simpelt flertal på grundlag af standardforretningsordenen for ekspertgrupper.

Artikel 11

Tavshedspligt og håndtering af klassificerede informationer

Gruppens medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt omfattet af Kommissionens sikkerhedsforskrifter vedrørende beskyttelse af EU's klassificerede informationer som fastsat i Kommissionens afgørelse (EU, Euratom) 2015/443 (9) og (EU, Euratom) 2015/444 (10). Hvis de tilsidesætter disse forpligtelser, kan Kommissionen træffe alle relevante foranstaltninger.

Artikel 12

Gennemsigtighed

1. Gruppen og undergrupperne skal registreres i registret over ekspertgrupper.

2. For så vidt angår gruppens sammensætning offentliggøres følgende oplysninger i registret over ekspertgrupper:

a) navnene på toldmyndighederne

b) navnene på observatørerne.

3. Alle relevante dokumenter, herunder dagsordener, referater og deltagernes bidrag, stilles til rådighed enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige hjemmesider er ikke betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid forud for mødet efterfulgt af rettidig offentliggørelse af referater. Undtagelser fra forpligtelsen til offentliggørelse kan kun forekomme i tilfælde, hvor det vurderes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (11).

Artikel 13

Mødeudgifter

1. Der ydes ikke vederlag for det arbejde, der ydes af deltagerne i forbindelse med gruppens og undergruppernes aktiviteter.

2. Deltagernes rejse- og opholdsudgifter i forbindelse med gruppens og undergruppernes aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for grænserne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer. Refusionen er begrænset til en deltager pr. medlemsstat.

Udfærdiget i Bruxelles, den 7. juni 2018. På Kommissionens vegne Pierre MOSCOVICI Medlem af Kommissionen

(1) COM(2016) 813 final af 21.12.2016.

(2) C(2016) 3301 final af 30.5.2016.

(3) EUT C 171 af 6.6.2014, s. 1.

(4) KOM(2008) 169 final af 1.4.2008.

(5) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(6) Europa-Parlamentets og Rådets forordning (EU) nr. 1294/2013 af 11. december 2013 om fastlæggelse af et handlingsprogram for toldvæsenet i Den Europæiske Union for perioden 2014-2020 (Told 2020) og om ophævelse af beslutning nr. 624/2007/EF (EUT L 347 af 20.12.2013, s. 209).

(7) Europa-Parlamentets og Rådets forordning (EU) nr. 1286/2013 af 11. december 2013 om fastlæggelse af et handlingsprogram til forbedring af virkemåden for beskatningssystemer i Den Europæiske Union for perioden 2014-2020 (Fiscalis 2020) og om ophævelse af beslutning nr. 1482/2007/EF (EUT L 347 af 20.12.2013, s. 25)

(8) Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).

(9) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(10) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).

(11) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).